J. Brocka, poslanec: (2009-11-05):
Prečo to spomínam? Pán minister, toto je modelový príklad, ako funguje trhová ekonomika, ako funguje trhové prostredie. Je mi ľúto, že sa správate tak, ako keby ste tomu nerozumeli, ako funguje trh. Ja som presvedčený, že vy tomu rozumiete, ale tieto vaše kroky poškodzujú celú krajinu. Vy ste síce argumentovali v skrátenom konaní, teda v dôvodoch, prečo rokujeme o tomto zákone v skrátenom konaní, že hrozia veľké národohospodárske škody. Ale veď pravý opak je pravdou. Veľké národohospodárske škody hrozia z prijatia takéhoto zákona. Z prijatia takéhoto zákona. Ja si myslím, že by sa vláda, exekutíva mala v čase hospodárskej krízy, keď nemá veľké možnosti, ako ju ovplyvniť, keďže tie vplyvy sú vonkajšie, ktoré ovplyvňujú slovenskú ekonomiku, teda najmä, najmä tie väčšie sú z okolitých krajín a z okolitého sveta, slovenská vláda by sa mala pripravovať na deň po, na deň po kríze, ale obávam sa, že aj takýmto návrhom zákona slovenská vláda skôr pripravuje novú krízu, špeciálne teraz slovenskú. Pán minister, vláda nemusí vytvárať pracovné príležitosti, aj keď by mohla, a nemyslím tým teraz na sociálne podniky, kde to boli stovky miliónov korún na umelé miesta. Nemyslím tým ani na miesta nových kontrolórov, ktorými chcete kontrolovať na Slovensku čiernu prácu. Podľa môjho názoru sú to do vzduchu vyhodené peniaze. Peniaze, ktoré ani nemáte, lebo to všetko bude na dlh. Ja myslím na vytváranie zmysluplných pracovných miest, po ktorých je dopyt. A chcem vás nasmerovať, aj keď tuto je to, by som povedal, skôr rada možno pre iného kolegu vo vláde, dnes sa múdri ľudia zaoberajú tým, že ako vyjsť z krízy, ako vynájsť niečo, čo ľudia by kupovali, čo by ľudia potrebovali. Veď ak sa niekedy podarilo vyjsť z krízy, tak vždycky tým, že sa na trhu proste objavila nejaká technologická zmena, že sa objavilo koleso, že sa objavilo auto, že sa objavil počítač, jednoducho niečo, čo ľudia potrebujú, čo ľuďom uľahčí spôsob života a za čo sú ochotní dať svoje peniaze. A tu je dlhodobo na Slovensku, na Slovensku jednou takou oblasťou, v ktorej je veľký dopyt po vytváraní pracovných miest, po platení služieb a to je sféra sociálnych služieb. Táto vláda nemá na to, aby uspokojila dopyt občanov, obyvateľov a miesto toho, aby dala priestor tým, ktorí môžu ten dopyt uspokojovať, tak ona preferovaním štátneho likviduje to neštátne. To znamená, po vás bude ešte menej poskytovateľov sociálnych služieb, menej tých, ktorí by sa mohli zamestnať v tejto oblasti, a potom, samozrejme, budú radšej chodiť do cudziny – do Rakúska, do Nemecka. Tí, ktorí tie služby môžu poskytovať, teda zamestnať sa, ale, samozrejme, na Slovensku zostávajú tí, ktorí čakajú, že im vytvoríte podmienky, že im niekto také služby bude poskytovať. Možno som trošku odbočil od prerokovaného zákona tým, že vláda by mohla vytvárať pracovné miesta, aj keď ja to od nej nečakám. Nie je to treba. Nie je treba, aby ste plytvali napríklad aj peniazmi na udržanie pracovných miest. Ja viem, že keď sú peniaze z Únie, tak vás to tak nebolí, lebo to ako keby neboli naše peniaze. Ale ja si myslím, že časy socializmu už sú dávno za nami, kedy štát bol zamestnávateľ. Dneska to vedia lepšie, efektívne robiť iní. Múdra, zodpovedná vláda musí vytvárať priaznivé podmienky. Už o tom hovorili aj pani Žitňanská, aj kolega Lipšic, aj pán Zsolt Simon. Čo sú to tie priaznivé podmienky? To je na prvom mieste legislatíva, na druhom mieste daňové prostredie a na treťom mieste, keď som hovoril o legislatíve, že to je aj samostatná oblasť, to je justícia, justícia a právo. A, samozrejme, k tomu ešte by mohli niektorí dodať, že slušné správanie, slušné správanie. Proste všetky opatrenia, ktoré by vás vlastne nič nestáli, ale efekt, ovocie pre krajinu by bol nesmierny. A teraz konkrétne k tým jednotlivým podmienkam. Legislatíva. Pracovné právo. Pracovný trh na Slovensku je nepružný. Proste ľudia musia zamestnávať aj vtedy, keď zamestnanci nemajú čo robiť. Proste chodia do roboty za 60-percentnú mzdu. Takéto abnormality v trhovom prostredí ešte skôr prispievajú k likvidácii aj toho, ktorý možno je chorý a uzdravil by sa z chrípky, ale keď dostane zápal pľúc, tak skončí, alebo ak prasaciu chrípku alebo inú, tak zomrie. Tu patrí ešte, samozrejme, aj iné zákony, kolektívne vyjednávanie, minimálna mzda, ale aj tento váš konkrétny návrh, ktorý sa týka strategických spoločností. Právnici hovoria, že to je paškvil. Ja neprávnik hovorím, že to je nepodarok. Nepodarok, lebo naozaj, pán minister, škody, škody vzniknú pre slovenskú ekonomiku z prijatia tohto zákona. Pozrite sa, vy hasíte požiar v Novákoch, ale iné firmy hromadne prepúšťajú. Stovky, tisíce ľudí na Slovensku stratia prácu a vy k tomu ešte, by som povedal, prilievate oheň. Tu sa tvárite, že hasíte, ale vlastne prilievate oheň po celom Slovensku. Daňové prostredie. No dobre, rovná daň, veď väčší benefit a ovocie z prijatia rovnej dane zbierala vaša vláda, nie tá, ktorá tú daňovú legislatívu upravila. Vy ste mali väčší profit z prijatia rozumných, múdrych daňových zákonov, ktoré z nás urobili atraktívnejšiu krajinu ako Maďarsko, Poľsko, Česko. Samozrejme, musí to byť stabilný priestor, nesmieme do toho každý týždeň búšiť a strašiť tých, ktorých potrebujeme. Slovenská ekonomika, my sa nevytrhneme a nebudeme mať vyššiu životnú úroveň z toho, že budeme vyrábať pre seba, veď to sú elementárne veci. Mne to je až trápne, že to musím v takomto vážnom prostredí opakovať, že sme závislí od toho, či k nám príde nemecký investor, či k nám príde francúzsky investor. A oni by prišli. Oni by prišli, lebo sú v svrabe. Lebo sú v svrabe. V Nemecku brzdili nezamestnanosť, lebo boli pred voľbami, nemohli si to dovoliť, teda ich politici sa tiež správali populisticky, nezodpovedne, no ale teraz sú v situácii, že už chcú aj dane znižovať a firmy preto budú hľadať nové destinácie, nové, lepšie prostredie, v ktorom bude pre nich lacnejšie vyrábať, efektívnejšie, aby boli konkurencieschopnejší. Ale keď my budeme prostredie zhoršovať, no tak nebudú chodiť na Slovensko, budú si vyberať, lebo ten, tá ponuka tých, kde sú tie podmienky lepšie, tak zo dňa na deň rastie. A to ani nehovorím o tom, že by ste mali odvody znižovať, že nejaké bremeno znižovať tým našim. Ja hovorím skôr o tom, aby táto krajina vyzerala atraktívna z toho medzinárodného hľadiska, keď zahraniční investori zvažujú, že či pôjdu do toho Srbska už aj mimo Európskej únie, alebo radšej zostanú v prostredí chránenom aj Severoatlantickou alianciou, aj eurom, aj Európskou úniou. No a tretia tá oblasť, ktorá, vlastne už o tom hovorili aj predrečníci, čo vyháňa z oblasti spravodlivosti a justície investorov, že sú tu prieťahy v súdnych konaniach, že roky trvajú súdne spory a jednoducho investori dnes nemajú čas čakať päť rokov alebo dlhšie na skončenie súdneho sporu, jednoducho, a to samozrejme, čo v tejto oblasti je najväčšia prekážka príchodu iných a vyháňania tých, ktorí sú tu, tak to je neuveriteľná korupcia a klientelizmus. Je to, bohužiaľ, vaša vizitka. Mňa to mrzí, že mnohí to spájajú aj s krajinou, ale je to v prvom rade veľká hanba tejto vládnej koalície. Vo všetkých kritériách, ktoré som spomenul, je Slovensko zásluhou slovenskej vlády na tom veľmi zle, alebo je horšie, ako bolo pred tromi rokmi alebo pred pár rokmi. A pritom hospodárska kríza by mohla byť pre nás, pre malú otvorenú krajinu, príležitosťou, ako z nej vyťažiť, ako z nej vyťažiť, že jednoducho deň po Slovensko bude krajinou, v ktorej budú nové investície, nové pracovné príležitosti, lebo kvalifikovaná pracovná sila na Slovensku je. Pán minister, ja si myslím, aby som vás dlho nezdržoval od práce, že vy týmto návrhom zákona ako keby ste Slovensko obkolesovali ostnatým drôtom alebo výstražnými červenými majákmi, ako sa vám to viac páči, pretože každý normálny, slušný investor po prijatí aj tohto zákona sa bude veľmi dlho rozhodovať, či sa Slovensku radšej nevyhne. Dámy a páni, ponuka krajín s lepšími podmienkami sa každým dňom zvyšuje. A pre Slovensko je to tragédia. Je to neporovnateľne väčšia tragédia ako krach jednej firmy, ktorú spravovali podvodníci. Pán minister, váš návrh nepomôže ohrozeným zamestnancom. Váš návrh pomôže podvodníkom, nenásytným žralokom v pozadí vašich koaličných strán. Tým bude stačiť, že budú ďalej dojiť tento štát. Nakoniec, veď to robia od volieb nepretržite. Ďakujem za vašu pozornosť. (Potlesk.)